|  |  |
| --- | --- |
| SPS 9 priedas |  |
|  |  |

**KONFIDENCIALUMO SUSITARIMAS**

202\_\_ m. \_\_\_\_\_\_\_\_\_\_\_ \_\_\_\_ d.

Vilnius

**AB „Amber Grid“**, pagal Lietuvos Respublikos įstatymus įsteigta ir veikianti akcinė bendrovė, juridinio asmens kodas 303090867, kurios registruotos buveinės adresas yra Laisvės pr. 10, LT‑04215 Vilnius, duomenys apie bendrovę kaupiami ir saugomi Lietuvos Respublikos juridinių asmenų registre (toliau –„**Amber Grid**“), atstovaujama ....................................., veikiančio pagal ................................. ir

**\_\_\_\_\_\_\_\_\_\_\_\_\_\_\_\_\_\_\_\_**, pagal Lietuvos Respublikos įstatymus įsteigta ir veikianti bendrovė, juridinio asmens kodas \_\_\_\_\_\_\_\_\_\_\_\_, kurios registruotos buveinės adresas yra \_\_\_\_\_\_\_\_\_\_\_\_\_\_\_, duomenys apie įmonę kaupiami ir saugomi Lietuvos Respublikos juridinių asmenų registre (toliau – „**Informacijos gavėjas**“), atstovaujama \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio pagal .................................,

toliau Amber Grid ir Informacijos gavėjas kartu vadinami **Šalimis**, o kiekvienas atskirai **Šalimi**,

ATSIŽVELGDAMOS Į TAI, KAD Amber Grid ketina perduoti Informacijos gavėjui konfidencialią (įskaitant ir viešai neatskleistą) informaciją,

TODĖL, Amber Grid ir Informacijos gavėjas, prisiimdami sutartinius įsipareigojimus, susitarė ir sudarė šį Konfidencialumo susitarimą (toliau – „**Susitarimas**“):

1. **Konfidenciali informacija**
   1. Pagal šį Susitarimą konfidencialia informacija yra laikomi visi ir bet kurie duomenys ir informacija, kuriuos bet kokia forma Informacijos gavėjas ar bet kuris jo vardu ar interesais veikiantis asmuo (įskaitant, bet neapsiribojant darbuotoju, atstovu ar konsultantu) gaus iš Amber Grid ar bet kurio jo vardu ar interesais veikiančio asmens (įskaitant, bet neapsiribojant darbuotojo, atstovo ar konsultanto) (toliau – **Konfidenciali informacija**).
   2. Konfidenciali informacija neapims tokios informacijos ar medžiagos, kuri:
      1. yra ar tampa vieši pagal Lietuvos Respublikos įstatymus, kitus teisės aktus ar Amber Grid įstatus;
      2. jų pateikimo metu jau buvo viešai skelbta ar kitokiu būdu viešai prieinama plačiajai visuomenei;
      3. Amber Grid raštu praneša Informacijos gavėjui, kad ji nėra laikoma konfidencialia ar slapta.
   3. Kilus bet kokių abejonių dėl to, ar informacija laikoma Konfidencialia informacija, privalu elgtis su ja kaip su Konfidencialia informacija, kol Amber Grid neinformuos, kad tokia informacija nėra Konfidenciali.
2. **Konfidencialios informacijos naudojimo tvarka**
   1. Informacijos gavėjas, jo darbuotojai, atstovai ir konsultantai įsipareigoja laikyti Konfidencialią informaciją paslaptyje ir be išankstinio rašytinio atitinkamo Amber Grid sutikimo neatskleisti visos Konfidencialios informacijos ar bet kurios jos dalies tretiesiems asmenims jokia forma ir būdu.
   2. Informacijos gavėjas, jo darbuotojai, atstovai ir konsultantai įsipareigoja nenaudoti Konfidencialios informacijos bet kokiu būdu, dėl kurio Amber Grid gali būti padaryta žala / atsirasti nuostolių.
   3. Informacijos gavėjas suteikia teisę tik žemiau nurodytiems savo darbuotojams, atstovams ar konsultantams susipažinti su Konfidencialia informacija:
      1. Darbuotojams, atstovams ar konsultantams, kuriems būtina žinoti Konfidencialią informaciją atsižvelgiant į jų užimamas pareigas ar profesiją;
      2. Darbuotojams, atstovams ar konsultantams, kuriems yra pranešta apie Konfidencialų informacijos pobūdį ir kurie yra įsipareigoję laikytis konfidencialumo įsipareigojimų tokiomis pačiomis kaip ir šiame Susitarime nurodytomis sąlygomis ir terminais;
   4. Informacijos gavėjas, jo darbuotojai, atstovai ir konsultantai įsipareigoja informuoti Amber Grid apie įvykusį ar gresiantį Konfidencialios informacijos neteisėtą naudojimą ar atskleidimą.
   5. Informacijos gavėjui, jo darbuotojams, atstovams ir konsultantams yra žinoma, kad tam tikra Konfidenciali informacija gali būti laikoma ir viešai neatskleista informacija finansinių priemonių rinkas reguliuojančių teisės aktų prasme ir yra žinomas draudimas naudotis viešai neatskleista informacija prekiaujant finansinėmis priemonėmis.
   6. Susitarime numatytos Informacijos gavėjo pareigos dėl Konfidencialios informacijos neatskleidimo netaikomos, kai ir tiek, kiek pagal įstatymus ar kitus teisės aktus iš Informacijos gavėjo reikalaujama, ir Informacijos gavėjas turi pareigą Konfidencialią informaciją atskleisti kompetentingai valstybės, savivaldybės, vyriausybės ar kitai institucijai, įstaigai, organizacijai ar jos atstovui, teismui. Jeigu pagal taikytinus įstatymus ar norminius teisės aktus Informacijos gavėjas privalo atskleisti kurią nors Konfidencialios informacijos dalį, prieš atskleidžiant tokią Konfidencialią informaciją, turi būti nedelsiant pranešta raštu Amber Grid.
   7. Informacijos gavėjas elektroninio pavidalo Konfidencialiai informacijai įsipareigoja:
      1. užtikrinti, kad visose kompiuterinėse darbo vietose, kuriose dirbama su šio Susitarimo apimtyje gauta elektroninio pavidalo Konfidencialia informacija, bus instaliuota legali, veikianti antivirusinės programinės įrangos versija;
      2. užtikrinti, kad elektroninio pavidalo Konfidenciali informacija nebus perduodama ir / arba su ja dirbama atitinkamų paslaugų erdvėse internete, kaip pvz. Dropbox, Google Drive, One drive, išskyrus jeigu tokios paslaugos Gavėjui teikiamos pagal korporatyvines (ne asmeninio naudojimo) sutartis sudarytas su šių paslaugų gamintojais (teikėjais);
      3. užtikrinti, kad nešiojamos elektroninės laikmenos (pvz. USB atmintinės), kuriose saugoma Konfidenciali informacija būtų šifruotos arba saugomos rakinamose informacijos saugojimo priemonėse (spintos, seifai, atskiros rakinamos patalpos ir pan.), arba kitaip apsaugotos nuo tokių įrenginių vagystės arba pametimo.
3. **Atsakomybė**
   1. Jeigu Informacijos gavėjas pažeistų bet kokį šiame Susitarime numatytą įsipareigojimą, Informacijos gavėjas privalės sumokėti baudą, lygią 3000 EUR ir atlyginti ar kompensuoti Amber Grid tokiu pažeidimu tiesiogiai ar netiesiogiai padarytus, patirtus ar atsiradusius nuostolius, išlaidas ir kaštus (įskaitant teisines išlaidas).
   2. Informacijos gavėjas privalo pasirūpinti, kad jo darbuotojai, atstovai ir konsultantai tinkamai laikytųsi šiame Susitarime nustatytų konfidencialumo įsipareigojimų.
4. **Susitarimo galiojimas**
   1. Susitarimas įsigalioja nuo jo pasirašymo dienos ir galioja neterminuotai. Jeigu Susitarimas yra nutraukiamas dėl bet kokių priežasčių, jo nutraukimas neatleidžia Informacijos gavėjo nuo pareigos neatskleisti pagal šį Susitarimą pateiktos Konfidencialios informacijos.
5. **Kitos sąlygos**
   1. Šiuo susitarimu Informacijos gavėjas įpareigojamas neteikti jokios informacijos apie Amber Grid ar su Amber Grid sudaromą sandorį Rusijos Federacijos, Baltarusijos Respublikos ir Kinijos Liaudies Respublikos bei kitų valstybių ar teritorijų subjektams (ar jiems atstovaujantiems asmenims), kurie gali kelti riziką nacionaliniam saugumui ar strateginiams interesams, įskaitant, bet neapsiribojant šiomis teritorijomis.  Taip pat šių valstybių ar teritorijų subjektų ar jų atstovų neturi būti pasitelkta dalyvauti pagrindiniame Sandoryje ar su juo susijusiose veiklose jokiomis formomis.
   2. Jei teismas ar kita kompetentinga institucija nusprendžia, kad bet kuri Susitarimo sąlyga negalioja visa apimtimi ar iš dalies ar kitu būdu netaikoma, bet galiotų ir būtų taikoma, jei būtų tinkamai pakeista, tuomet tokia sąlyga turi būti taikoma su pakeitimu, reikalingu, kad ji būtų galiojančia ir taikoma. Jei tokia sąlyga negali būti taip pakeista, jos negaliojimas ar netaikymas neturi įtakos ir neigiamai nepaveikia likusios Susitarimo dalies galiojimo ar taikymo.
   3. Susitarimas sudarytas dviem vienodą galią turinčiais egzemplioriais. Vienas Susitarimo egzempliorius pateikiamas Amber Grid, kitas lieka Informacijos gavėjui.
   4. Šiam Susitarimui taikomi Lietuvos Respublikos įstatymai. Visi ginčai tarp Amber Grid ir Informacijos gavėjo dėl Susitarimo sudarymo, galiojimo ar vykdymo sprendžiami derybų keliu. Amber Grid ir Informacijos gavėjui neišsprendus ginčo derybų keliu, ginčas turi būti sprendžiamas kompetentingame teisme Lietuvos Respublikoje.

|  |  |
| --- | --- |
| **AB „Amber Grid“ vardu:** | **\_\_\_\_\_\_\_\_\_\_\_\_\_\_\_\_\_\_ vardu:** |
|  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  *(Vardas ir Pavardė)* | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |